*Hakusanat "Yo-talo" ja "YO-talo" ohjaavat tänne. Muita ylioppilastaloja luetellaan täsmennyssivulla.*

**Ylioppilastalo** (käytössä myös nimiasu **Yo-talo**) on Tampereella Tammerkosken kaupunginosassa sijaitseva rakennus, joka on ollut alun perin pankki. Talon on suunnitellut arkkitehti Gustaf Nyström, ja se on valmistunut vuonna 1901. Koristeellisessa ja mielikuvituksellisessa julkisivussa on uusrenessanssin ja varhaisen wieniläisjugendin piirteitä. Rakennus on suojeltu rakennustaiteellisin, kulttuurihistoriallisin ja maisemallisin perustein.

Ylioppilastaloa on kutsuttu aiemmin *Suomen Yhdyspankin taloksi*. Nykyisen nimensä se on saanut vuonna 1967, kun Tampereen yliopiston ylioppilaskunta muutti tiloihin. Ylioppilaskunta toimi rakennuksessa kevääseen 2013 asti. Sittemmin siellä on järjestetty muun muassa musiikkiteatteriesityksiä.

Historia
--------

Ylioppilastalon sisäänkäynti.
Talo kuului alkuaan Suomen Yhdyspankille. Katutasossa sijaitsi näyttävä pankkisali ja kellarissa pankkiholvi. Yläkerrassa oli kaksi asuinhuoneistoa johtajille. Kun pankki vuonna 1938 muutti avarampiin tiloihin Kauppakadun toiselle puolelle, Tampereen kaupunki osti kiinteistön. Se sijoitti sinne muun muassa taksoitusviraston ja huoltotoimiston. Myöhemmin talo kävi vanhanaikaiseksi ja epäkäytännölliseksi, joten kaupunginvaltuusto antoi sen vuonna 1966 tamperelaisten ylioppilaskuntien käyttöön.

Ylioppilastalon viralliset avajaiset pidettiin helmikuussa 1967. Tiloissa toimivat ylioppilaskunta Tamy ja ylioppilaslehti Aviisi, ja siellä oli lisäksi opiskelijoille tarkoitettu lehtisali ja televisiohuone. Talossa aloitettiin myös ravintolatoiminta 1960-luvun lopulla. Kellaritiloihin perustettiin ensin ravintola Tiiliholvi. Koska opiskelijat vierastivat sen arvokasta miljöötä, anniskeluoikeuksia päätettiin laajentaa koskemaan myös talon ensimmäistä kerrosta. Juomien lisäksi siellä pääsi nauttimaan musiikkiesityksistä, tansseista ja klubitunnelmasta. Ylioppilastalosta tuli muun muassa keskeinen manserockin esityspaikka.

Talousvaikeuksien vuoksi ylioppilaskunta joutui vuonna 1978 luopumaan ravintoloidensa omistuksesta, mutta 1990-luvulla se ryhtyi uudelleen ravintoloitsijaksi. Ylioppilastalon ravintolatoiminta yhtiöitettiin vuonna 1997, ja Tamy oli osakeyhtiö Yo-talon pääomistaja, kunnes se vuonna 2008 luopui osake-enemmistöstään. Vuonna 2013 ylioppilaskunta muutti pois talosta uusiin toimistotiloihin, jotka sijaitsivat lähempänä yliopistoa. Rakennus palasi näin Tampereen kaupungin haltuun. Ravintola Yo-talo jatkoi kiinteistössä vuokralaisena, mutta se ajautui konkurssiin tammikuussa 2017. Konkurssipesä myi Yo-talon liiketoiminnan ja irtaimiston ravintola-alan konserni Restamaxille.

Tampereen kaupunki myi Ylioppilastalon kiinteistön Sasky-koulutuskuntayhtymälle huhtikuussa 2022.

Katso myös
----------

* Idmanin kavallusjuttu

Lähteet
-------

1. ↑  Saarinen, Jussi: Tampereen Yo-talo tuli myyntiin – hintapyyntö 1,8 miljoonaa euroa *Aamulehti*.  5.7.2018.  Arkistoitu 6.7.2018. Viitattu 6.7.2018.
2. 1 2 3 4  Hakkarainen, Juho: Kaljaa ja kavalluksia.  *Aviisi*, 11.12.2008, nro 17, s. 18.
3. 1 2  *Tampereen kantakaupungin rakennuskulttuuri 1998*, s. 5, 13, 55. Tampere: Tampereen kaupungin kaavoitusyksikkö, 1998. ISBN 951-609-076-1.
4. ↑  Rihlama, Seppo: *Rakennustaidetta Tampereella*, s. 48. Tampere: Tampereen kaupungin tiederahasto, 1968.
5. ↑  Tampereen keskustan rakennettu kulttuuriympäristö 2012: Liite 1 – Arvokkaat rakennetut kulttuuriympäristöt (PDF)  2012. Tampere:  Tampereen kaupunki & A-Insinöörit Suunnittelu Oy. Viitattu 12.8.2017.
6. 1 2  Mäkelä, Juho: Ylioppilaskunta jättää jäähyväiset Yo-talolle.  *Aviisi*, 10.5.2013, nro 7, s. 5.
7. ↑  Mansikka, Heli: Tampereen Palatsiteatterin tilanne kummastuttaa – Asetettiin konkurssiin, mainostaa laajentavansa toimintaa  3.3.2017. Yle. Viitattu 12.8.2017.
8. 1 2  Yo-talon historiaa.  *Aviisi*, 10.5.2013, nro 7, s. 7.
9. ↑  Juicen Tampere (PDF)  2011. Tampere:  Tampereen kaupungin kulttuuripalvelut. Viitattu 11.8.2017.
10. ↑  Maunu, Anna-Maria: 50 vuotta ylioppilastalona – Kauppakatu 10 Tampereella takaisin kaupungille  20.1.2014. Tampere:  Tampereen kaupunki. Viitattu 11.8.2017.
11. ↑  Matson-Mäkelä, Kirsi: Legendaarinen keikkapaikka Yo-talo vaihtoi omistajaa Tampereella  17.2.2017. Yle. Viitattu 11.8.2017.
12. ↑  Mäkinen, Petteri: Yo-talolle tulee 2,5 miljoonan remontti – "Haluamme herättää upea jugendtalon henkiin ja turvata sen tulevaisuuden" *Tamperelainen*.  28.4.2022. Viitattu 28.4.2022.

Aiheesta muualla
----------------

* Yo-talon kotisivut